b'\n_START_ARTICLE_\nMiti in apokrifi (Lebi\xc4\x8d)\n_START_PARAGRAPH_\nSkladbo Miti in apokrifi za basbariton in orkester je Lojze Lebi\xc4\x8d skomponiral za koncert, ki ga je 17. maja 1999 v okviru Evropske radijske zveze (EBU) posredovala RTV Slovenija. Avtor je naslov in besedila posameznih pesmi na\xc5\xa1el v poezijah pesnika Vena Tauferja. Ljudske pesmi se v njih doumevajo kot prototeksti, iz katerih je pesnik ustvaril samosvoje sodobne apokrifne pesni\xc5\xa1ke organizme. Starinske miti\xc4\x8dne predstave dobijo, prene\xc5\xa1ene v sodoben jezik in v dana\xc5\xa1nji raz-\xc4\x8darani svet, mra\xc4\x8dne in stra\xc5\xa1ljive pomene. Spremembe, inverzije starih motivov so tudi skladatelju odprle pot v zvo\xc4\x8dne prostore, ki bi sicer ostali zaprti. Skladba je \xc5\xa1tiridelna, a poteka v enem. Glasbeno vsebinska razpolo\xc5\xbeenja je mogo\xc4\x8de razbrati iz naslovov pesmi, kot si sledijo._NEWLINE_Prvi stavek \xc5\xa0e ve\xc4\x8d vemo, pa ne povemo meri na nedoumljive skrivnosti \xc4\x8dlovekove du\xc5\xa1e, drugi Dolgo tiho je na videz pripoved o naravi in preprostem bivanju, a iz\xc5\xbeareva nevarno za\xc4\x8daranost; tretji, dramati\xc4\x8dni del skladbe, ima za pesemsko osnovo znani slovenski ljudski baladi Godec pred peklom in Mrtva\xc5\xa1ka kost. V sodobni pesni\xc5\xa1ki in glasbeni preobrazbi sta polni grotesknih poudarkov, vendar iz apokrifne preoblikovanosti govori tragi\xc4\x8dnost bivanja, umiranja ter neizbe\xc5\xbenosti kazni za \xc4\x8dlovekovo brezobzirnost. \xc4\x8cetrti, sklepni del skladbe je glasba slovesa za pobitimi brati. Prihaja iz prvinskega animizma in se kon\xc4\x8duje z besedami:\xc2\xa0\xc2\xbbProsim, vzemi me nazaj, de\xc5\xbe oblak ... ti ptica in voda in kamen ... vzemi me nazaj \xc5\xa1e pred mojo smrtjo ...\xc2\xab._NEWLINE_Mite in apokrife so leta 1999 v Ljubljani krstno izvedli basbaritonist Marcos Fink, Simfoniki RTV Slovenija in dirigent Anton Nanut. Nem\xc5\xa1ki dirigent Johannes Kalitzke in solist Neven Belamari\xc4\x8d pa sta skupaj s Simfoniki RTV Slovenija leto dni pozneje delo predstavila na Klangforumu v veliki dvorani Konzerthaus na Dunaju.'